Tronkbewaarders erg beseer ná gevangenes hulle takelArgieffoto Die vakbond het gesê die voorval het by die Sun City korrektiewe sentrum in Johannesburg gebeur toe bewaarders ŉ geveg tussen die gevangenes probeer stopsit het. Bewaarders en gevangenes is tydens die onderonsie beseer en van die bewaarders is met ernstige steekwonde na die Mulbarton-hospitaal gehaas. Volgens Popcru het bendes binne die gevangenis hul kans waargeneem toe daar minder bewaarders aan diens was soos oor naweke die geval is. “Die onderonsie het gebeur toe die helfte van die personeel van diens af was ooreenkomstig die departement van korrektiewe dienste (DKD) se skofruilingsmodel. Daar is dan net ŉ klein aantal beamptes wat na 500 gevangenes in daardie spesifieke afdeling moet kyk, en dít is toe die voorval plaasgevind het,” het Popcru gesê. “Ons het al telkemale vantevore die probleem met die DKD opgeneem en gesê daar is nie behoorlike skofpatrone nie, want daar is gereeld ŉ tekort aan personeel aan diens.” Popcru het gesê die probleem word verder vererger deur ŉ algemene personeeltekort en oorvol gevangenisse. “Ons benodig behoorlike strategieë om bendeaktiwiteite binne korrektiewe fasiliteite aan te spreek en dit kan slegs gebeur deur behoorlike rehabilitasieprosesse, nie deur die installering van toesiggeriewe nie. Die DKD moet fokus op sy sleutelprioriteit en dit is om gevangenes te rehabiliteer.” Die vakbond het gesê gevangenes moet werk vir wat hulle kry. Behoorlike instandhouding van die korrektiewe sentrum sal ook bydra tot hul rehabilitasie en vaardigheidsontwikkeling.